
	Παρουσίαση βιβλίων 

του Γιώργου B. Γεωργίου

1099 κυπριακές παροιμίες και φράσεις

και Τα ξημαρισμένα

στο Σπίτι της Κύπρου

Την Πέμπτη 2 Μαρτίου 2017 πραγματοποιήθηκε στο Σπίτι της Κύπρου, η παρουσίαση των βιβλίων του δρoς Γιώργου B. Γεωργίου «1099 κυπριακές παροιμίες και φράσεις με σχόλια για την καταγωγή λέξεων, φράσεων και παροιμιών» και «Τα ξημαρισμένα, κυπριακές μυλλωμένες & αμολόητες παροιμίες, φράσεις και βρισιές» που κυκλοφορούν από τις εκδόσεις Ηλία Επιφανίου.

Μετά το καλωσόρισμα της Μορφωτικού Συμβούλου κ. Μαρίας Παναγίδου, η οποία αναφέρθηκε στην πορεία και το έργο του Γιώργου Γεωργίου, την εκδήλωση χαιρέτησε ο Πρέσβης της Κυπριακής Δημοκρατίας κ. Κυριάκος Κενεβέζος μιλώντας για την σημαντική επιστημονική κατάρτιση του συγγραφέα και τη μελλοντική του μεγάλη και λαμπρή διαδρομή.
Στον χαιρετισμό του ο εκδότης κ. Ηλίας Επιφανίου είπε ότι το όνομα του Γιώργου Γεωργίου έχει συνδεθεί με τη γλωσσική κουλτούρα της Κύπρου και ευχήθηκε με την ίδια θέρμη να αποθησαυρίζει την κυπριακή παράδοση.
Με ευσύνοπτο και εύληπτο τρόπο παρουσίασε τα βιβλία, ο Καθηγητής Γλωσσολογίας του Εθνικού και Καποδιστριακού Πανεπιστημίου Αθηνών κ. Διονύσης Γούτσος ο οποίος εξήρε την άνεση και την εμβρίθεια με την οποία μελετά, ο Γιώργος Γεωργίου, την πράξη και τη θεωρία στις έρευνές του. Συνεχίζοντας είπε ότι «τα βιβλία που έχει εκδώσει έχουν ως στόχο να υπηρετήσουν την κυπριακή γλωσσική κοινότητα, προσφέροντας μια νηφάλια, ψύχραιμη, αλλά και επιστημονικά εμπεριστατωμένη ματιά στον γλωσσικό πλούτο της κοινότητας αυτής». Παραθέτοντας αποσπάσματα από το βιβλίο «1099 κυπριακές παροιμίες και φράσεις» υπογράμμισε ότι «διαβάζεται σαν ένα συναρπαστικό αφήγημα, δρα ως ένας πολυσχιδής γλωσσολόγος που δεν φοβάται την εκλαΐκευση της επιστήμης του, προσφέροντας ιστορικά στοιχεία αλλά και έναν θησαυρό συνώνυμων παροιμιών και εκφράσεων». Ο ομιλητής αναφερόμενος στο βιβλίο «Τα ξημαρισμένα» επεσήμανε ότι «πρόκειται για μια αισθητικά απολαυστική έκδοση με τα υπέροχα σχέδια του Γιώργου Μιχαήλ και τα χαρακτικά του Χαμπή Τσαγκάρη, τα οποία συνεχίζουν την παράδοση της αρχαιοελληνικής παραστατικότητας... Η συμβολή του Γιώργου Γεωργίου δεν έγκειται μόνο στη συγκέντρωση του υλικού, αλλά και στη νηφάλια, μεθοδική και επεξηγηματική προσέγγισή του, που δεν εκτρέπεται ούτε στιγμή από την επιστημονική της στόχευση, αλλά ούτε και επιχειρεί να καταπνίξει το ζωντανό παλλόμενο γλωσσικό θησαυρό που περιλαμβάνει».
Στην αντιφώνησή του ο Γιώργος Γεωργίου ευχαρίστησε όλους όσοι συνέβαλαν στην πραγματοποίηση της εκδήλωσης και σημείωσε ότι «στα βιβλία απεικονίζεται η ζωντανή διάσταση της κυπριακής διαλέκτου. ... Στόχος μου δεν είναι μόνο να καταγράφω απλώς την παράδοση αλλά να δώσω τη διάσταση της συγχρονικής χρήσης της κυπριακής διαλέκτου... η οποία  χρησιμοποιείται σε πάρα πολλά πεδία που κανείς θα ανέμενε τη χρήση της επίσημης γλώσσας, όμως χρησιμοποιείται με στρατηγικό τρόπο για να εξυπηρετούνται πολύ συγκεκριμένες επικοινωνιακές ανάγκες.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

